用綽中韻送正臣正臣欲歸隠而無資故廣其意以告識者云爾
作者：朱松
朝代：宋

paragraphs: 華裾錦領烏紗幘，氣蓋當年五陵俠。
胸中磈磊不可平，拂衣歸來抱長鋏。
軒然寄傲楸枰間，長恨坐隠非雲山。
相逢笑我眷微粟，我歸未可君何難。
世人錢作牛吼音，誰能立談壽千金。
空令擁鼻誦招隠，知君心在仙峯陰。
故山自欲無歸期，作詩但擬淵明詞。
却愁他日林下信，千里寄我唯當歸。